open-index/open-wikipedia-markdown huggingface dataset:
Milford (Connecticut)

**Milford** er en by i  New Haven County i Connecticut i USA. Ved folketellingen i 2010 hadde byen 52 759 innbyggere.

Den er en sørvestlig forstad til New Haven og tilhører tildels denne byens tettbygde område som har over 500.000 innbyggere.

## Referanser


## Eksterne lenker
*
Gao Qipei

** Gao Qipei ** (kinesisk: 高其佩, pinyin: *Gāo Qípeì*, født 1672 i Jiangxi i Kina, død 1734) var en kinesisk maler med mandsjuisk bakgrunn som regnes blant «de åtte eksentrikere fra Yangzhou». Han lot en fingernegl vokse seg lang og benyttet den i sin malerkunst. Hans bilder var for det meste av naturscener, og med en lett eleganse der det var svært sparsom bruk av streker.

Å male med fingrene var ikke helt nytt i Kina, også Zhang Zhao gjorde det, men det som likevel var det spesielle hos Gao Qipei og gir hans malerier et eget preg, var han lot neglene gro. Hans renomme var etablert da han var tidlig i tyveårene.

## Referanser
Sélestat

**Sélestat** (tysk *Schlettstadt*) er en by og kommune nordøst i Frankrike. Den er *[[sous-préfecture]]* (underprefektur) i departementet Bas-Rhin i regionen Grand Est, og har om lag 17&nbsp;000 innbyggere.

## Geografi
Sélestat ligger sentralt i Alsace, 22&nbsp;km nord for Colmar og 47&nbsp;km sør for Strasbourg, ved den venstre bredd av elven Ill.
Sélestat ligger nær vinområdet Alsace og andre kjente stader som Château du Haut-Kœnigsbourg.

## Vennskapsbyer
*  Dornbirn
*  Solothurn
*  Waldkirch

## Befolkningsutvikling
***Antall innbyggere i kommunen Sélestat***

## Referanser


## Eksterne lenker
* 
* Kommunedata INSEE
Mike Speight

**Mike Speight** (født 1951) er en engelsk fotballtrener og tidligere -spiller som siden 1985 har vært bosatt i Norge.

## Karriere
Speight fikk som 14-åring en ungdomskontrakt med Sheffield United, som da han fylte 16 ble oppgradert til en lærlingekontrakt. Som lærling fikk han Tony Currie, Alan Woodward og Len Badger som mentorer, og som 18-åring var han blitt kaptein på juniorlaget, spilte på B-laget og trente med A-laget. 

I perioden 1966 til 1979 spilte Speight om lag 600 kamper for Sheffield United, hvorav 199 i øverste divisjon, og i perioden fra 1974 var han lagkaptein. Rundt 1980 gikk Mike til Blackburn Rovers, og videre utover 80-tallet spilte han også for Grimsby Town og Chester City.

Som 34-åring i 1985 ble Speight hentet over til Norge og Flekkefjord Fotballklubb som spillende trener. Han gikk derfra videre til Vidar FK, Sunndalsøra og Moss FK, alle stedene som spillende trener. I 1995 ble han for første gang kun trener, nå i Mo/Bossmo, en samarbeidsklubb mellom Mo IL og Bossmo & Ytteren IL i Mo i Rana. Etter dette hadde han trenerjobber ved Norges Toppidrettsgymnas, Drøbak/Frogn og så et år i Mjøndalen som spillerutvikler samt to og et halvt års opphold i Sogndal. 

Speight hadde så engasjementer som talentspeider for blant andre Bolton Wanderers og Celtic, og som kretslagstrener, mens han tok Norges Fotballforbunds trenerutdanninger. I 2005 ble han hovedtrener i SAFK/Fagernes (nå Valdres FK), før han i 2006 var tilbake i Moss som sportssjef for Sprint/Jeløy. I 2007 ble han hentet av Martin Andresen til Vålerenga fotball som offensiv trener, et engasjement som varte i to sesonger. Speight er i dag Spillerutvikler for Ull/Kisa fotball,årvoll IL og talentspeider for Sunderland AFC og hovedtrener for Moss To-Takt academy.

## Kilder
* Intervju hos Sprint Jeløy

## Referanser


## Eksterne lenker
*
Pål Breen

**Pål Breen** (født 14. april 1969) er en norsk fotballeder. Han var direktør i Vålerenga Invest Fotball AS (Vålerenga Fotballs elitesatsing) fra 2007 til 2013.

Som aktiv idrettsutøver var Breen sykkelrytter for Glåmdal-Nittedal, og arbeidet også som mekaniker for det norske sykkellandslaget. Breen valgte senere bort syklingen til fordel for en karriere i Forsvaret, der han var i syv år. I 1995 var han med på å starte sikkerhetsselskapet SES, som i 2001 ble kjøpt av Hafslund. Breen ble da administrerende direktør for Hafslund Sikkerhet Bedrift.

Breen ble ansatt som administrerende direktør i Vålerenga Invest Fotball AS rett før jul i 2006, og overtok på nyåret. Han sluttet som administrerende direktør i Vålerenga fotball da aksjeselskapet ble lagt ned i 2013. Breen var da den lengstsittende leder i en norsk toppklubb på herresiden. 

Breen har siden arbeidet for interesseorganisasjonen Norsk Toppfotball.

## Referanser
Lien Chan

**Lien Chan** (kinesisk: 連戰 pinyin: *Lián Zhàn*, født 27. august 1936 i Xi'an i provinsen Shaanxi i Kina) er en taiwansk politiker, blant annet statsminister og visepresident. 

Blant hans tidlige politiske verv kan nevnes at han har tjenestegjort som ambassadør til El Salvador (1975–1976), minister for kommunikasjon og transport (1981–1987), visestatsminister (1987–1988), utenriksminister (1988–1990) og guvernør for provinsen Taiwan.

Han var statsminister fra 1993 til 1997. Fra 1996 til 2000 var han visepresident for Republikken Kina på Taiwan. Etter å ha tapt presidentvalget i 2000 ble han partiformann for Kuomintang, noe han forble til han den 16. juli 2005 ble avløst av Ma Ying-jeou, etter et svært knapt valgnederlag.

Lien Chan ble i 2010 utpekt som første mottager av Konfucius' fredspris for sitt bidrag til utvikling av forbindelsene mellom Taiwan og Fastlands-Kina. Han aksepterte imidlertid ikke prisen og nektet å motta den.

## Referanser
Taizhou (Zhejiang)

:*For byprefekturet Táizhōu i provinsen Jiangsu, se [[Taizhou (Jiangsu)]].*

**Taizhou** (kinesisk: 台州, pinyin: *Tāizhōu*) er en by på prefekturnivå øst i provinsen Zhejiang i Folkerepublikken Kina, med en befolkning på 5&nbsp;466&nbsp;200 i 2006. Den grenser til Ningbo i nord, Shaoxing i nordvest, Jinhua i vest, Lishui i sørvest og Wenzhou i sør. I øst er Østkinahavet.

## Administrasjon
Byprefekturet Taizhou administrerer tre distrikter, to byer på fylkesnivå og fire fylker.
*Jiaojiang distrikt (椒江区)
*Huangyan distrikt (黄岩区)
*Linhai by (临海市)
*Luqiao distrikt (路桥区)
*Sanmen fylke (三门县)
*Tiantai fylke (天台县)
*Wenling by (温岭市)
*Xianju fylke (仙居县)
*Yuhuan fylke (玉环县)

## Samferdsel
### Jernbane
Høyhastighetsbanen Ningbo–Taizhou–Wenzhou-banen går gjennom området.

## Referanser


## Eksterne lenker
* Byprefekturets hjemmeside  (kinesisk)
* China Yuhuan has sponken the valve capital city of China 
* China Yuhuan valves
* Taizhou Trade Network
Henrique de Senna Fernandes

**Henrique de Senna Fernandes** (født 1925 i Macao, død 4. oktober 2010 i Macao) var en forfatter fra Macao. Han studerte i Portugal, og vendte tilbake til hjembyen i 1954. Hans forfatterdebut kom i 1974.

Blant hans verker kan nevnes: *Nam Van – Contos de Macau*, *Amor e Dedinhos de Pé* og *A Trança Feiticeira*.

## Referanser
Eulers likhet

**Eulers likhet** er et spesialtilfelle av Eulers formel i matematisk analyse og er betegnelsen på likningen

:e^{i \pi} + 1 = 0, \,\!

der
:e\,\! er Eulers tall, grunntallet til den naturlige logaritmen,
:i\,\! er den imaginære enheten, en av de to komplekse tallene som kvadrert blir -1 (det andre er -i\,\!), og 
:\pi\,\! er pi, forholdet mellom en sirkels omkrets og diameter.

Eulers likhet er oppkalt etter Leonhard Euler og er også kjent som **Eulers likning**. 

## Likhetens natur
Eulers likhet er av mange sett på som spesiell grunnet dens matematiske skjønnhet. Tre grunnleggende aritmetiske operasjoner opptrer én gang hver: addisjon, multiplikasjon, og potenser. Likheten forbinder også fem matematiske konstanter:
* Tallet 0.
* Tallet 1. 
* Tallet ''π'', som er å finne overalt innen trigonometri, geometrien til Euklidisk vektorrom, og matematisk analyse. 
* Tallet ''e'', grunntallet til den naturlige logaritmen, som svært ofte forekommer i matematisk analyse (e ≈ 2.71828).
* Tallet i, imaginære enheten til komplekse tall.

Videre, i matematisk analyse, er det vanlig å skrive likninger med null på en side.

## Utledning

Likheten er et spesialtilfelle av Eulers formel fra kompleks analyse, som sier at

: e^{ix} = \cos x + i \sin x \,\!

for alle reelle tall *x*.  (Bemerk at argumentene til de trigonometriske funksjonene *sin* and *cos* oppgis i radianer.) 

Hvis vi sier at

: x = \pi,\,\!

da er

: e^{i \pi} = \cos \pi + i \sin \pi.\,\!

Siden

:\cos \pi = -1  \, \!  

og
:\sin \pi = 0,\,\!

betyr det at

: e^{i \pi} = -1,\,\!

som gir likheten

: e^{i \pi} +1 = 0.\,\!

## Tilskrivelse
Selv om man vet at Euler med sin formel relaterte *e* til *cos* og *sin* begrepene, har man ikke noe materiale som tilsier at han faktisk utledet selve likheten. Derimot var formelen mest sannsynlig kjent før Euler. Spørsmålet om Euler burde tilskrives denne formelen er dermed ubesvart.

## Litteratur

* C.B. Boyer, *A History of Mathematics*, Princeton University Press, New Jersey (1968). ISBN 0-691-02391-3.
* E. Maor, *e: the Story of a Number*, Princeton University Press, New Jersey (1994). ISBN 978-0-691-14134-3.
* C.E. Sandifer, ''How Euler Did It'', The Mathematical Association of America (2007). ISBN 978-0-88385-563-8. Google Book. Se p.4 om Eulers likhet.
David Brocken

**David Brocken** (født 18. februar 1971) er en belgisk fotballtrener og tidligere fotballspiller.

Han var en offensiv forsvarsspiller, kjent for sine presise innlegg og frispark. Han var en viktig brikke i snuoperasjonen i Vålerenga i 2004. Han la opp som spiller høsten 2005. Etter det var han ungdomstrener i Lierse SK, før han ble assistenttrener for A-laget da Kjetil Rekdal tok over ansvaret for Lierse. Han var deretter defensiv trener i Vålerenga Fotball, før han i januar 2009 ble ansatt som treningskoordinator/sportsutvikler for ungdomslagene til Frigg fotballklubb. Brocken ble videre signert som hovedtrener for Kolbotns damelag i 2012, en stilling han beholdt fram til han skrev under en treårsavtale for Vålerenga den 11. desember 2015.  Han sluttet her i august 2016.

## Referanser

## Eksterne lenker
*
Universidad Veracruzana

**Universidad Veracruzana** er et autonomt offentlig universitet i den meksikanske delstaten Veracruz. Universitetet er ett av de viktigste i det sørøstlige Mexico, og har over 70 000 studenter (2014). Det satses også sterkt på forskning, og over 350 forskere arbeider ved universitetet. Universidad Veracruzana er spredt utover fem forskjellige regioner i delstaten. Hovedadministrasjonen befinner seg i Xalapa.

Universidad Veracruzana ble grunnlagt 11. september 1944.

## Referanser


## Eksterne lenker
* Universitetets hjemmeside
Sudans geografi

**[[Sudan]]** er Afrikas tredje største land og verdens sekstende største. Landet grenser til sju andre land og har Rødehavet som eneste tilgang til hav innen landegrensene. Det strømmer mange elver igjennom Sudan og videre til verdens lengste elv, Nilen, som igjen strømmer til Middelhavet.

## Landegrenser
Sudans grenser strekker til sammen over .

## Stater
:*Mer om [[Sudans delstater]]*

Sudan består av 15 delstater. Den største av dem, den nordlige provinsen, har et areal på  og en befolkning på over  innbyggere (år 2000). Den minste av dem, Khartoum, har et areal på  og en befolkning på over  innbyggere (år 2000).
Ekstremværet Rita

**Ekstremværet Rita** var et ekstremvær som rammet Norge den 19. desember 2007. Ekstremværet kom i form av et uvanlig voldsomt uvær og en storm. Ekstremvarslet for stormen Rita ble det andre som er utstedt i 2007, etter Ekstremværet Per. Ingen døde.

## Forløp
Meteorologisk institutt sendte  19. desember 2007 ut varsel om ekstremværet Rita. De meldte at det fra ettermiddagen 19. desember, var ventet ekstremvær med full storm, opp mot sterk storm i Nord-Troms og Vest-Finnmark. Fjord- og kyststrøkene i Øst-Finnmark kunne også vente seg ekstremvær opp mot sterk storm. I flere dager hadde utsatte strøk i Troms og Finnmark ligget på grensen til ekstremvarsel. Et omslag fra sørvestlig til vestlig vind og at usedvanlig sterke vindstyrker føres inn over land, førte til at ekstremvarselet gikk ut onsdag 19. desember.

Observasjoner gjort 20. desember viste at Fruholmen fyr på kysten av Vest-Finnmark og Hekkingen fyr på kysten av Troms hadde de hardeste vindene. På Fruhomen fyr ble det registrert en middelvind på 60 knop eller 31 m/s. Det aller sterkeste vindkastet ble observert til 78 knop eller 40 m/s (sterk storm). Hekkingen hadde middelvind på 53 knop / 27 m/s. Kastene ble målt opp i 65 knop / 33 m/s (full storm).

## Skader og konsekvenser
Alta fikk et forvarsel på ekstremværet, kvelden i forveien. Trær veltet over ende, søppeldunker ble slengt metervis, vegger falt ned, drivhus ble knust og takplater ble revet av hustakene. Samme kveld blåste takstein ned fra tak i Hammerfest og takrenner ble revet av husene i Rypefjord. På Isnestoften ble en eller flere salgsboder knust. I Honningsvåg ble det meldt om ekstremt kraftige vindkuler natt til 19. desember. En plasthall i nærheten av Skjervøybrua ble knust av  vinden.

Alle fjelloverganger i Troms og Finnmark ble stengt 19. desember, bl.a E6 over Kvænangsfjellet, E6 over Sennalandet og Kvalsundbrua. Flere fergestrekninger i Troms og Nordland ble også innstilt på grunn av uværet. Hurtigruten måtte også innstille flere reiser på grunn av været, MS Nordkapp sendte passasjerene i land og løsnet fortøyningene fra havnen i Honningsvåg og ble liggende utenfor havnen. Flere hurtigbåtruter måtte også innstilles.

En Boeing 737 fra SAS fikk problemer under landing på Tromsø lufthavn Langnes, og kom for langt ut på kanten av rullebanen da det landet, og måtte ha assistanse. Ingen ble skadet i episoden.

Politiet meldte morgenen etter om få personskader, men at et naust og en kai ble kastet av vinden på sjøen i Tverrfjord i Øksfjord.

Posten meldte at «Rita» ville skape store forsinkelser på opptil to dager for juleposten på vei til Troms og Finnmark.

## Se også
*Liste over ekstremvær i Norge

## Referanser


## Eksterne lenker
* Meteorologisk institut – Ekstremvær 1994 – d.d.
Surrey Top

**Surrey Top** var en taktype som kunne kjøpes som ekstrautstyr til Triumph TR4 fra 1961 og etterfølgerne TR4A og TR5, samt den amerikanske versjonen av TR5, TR250. Hvis du brukte stålramma til hardtopen i kombinasjon med øverste delen av kalesja, ble det kalt en "Surrey Top". Mange tror at stålrammen med vindu var Surrey Top, eller at det ble kalt en "Surrey Top" hvis man brukte stålramma i kombinasjon med ståltoppen. Sistnevnte har hett "targa-tak" siden 1966 da Porsche lanserte sin 911 Targa/912 Targa Targa og "oppfant" denne taktypen.
UNIPEDE

**UNIPEDE** var en sammenslutning av elektrisitetsverkforeninger i 59 europeiske land. Sammenslutningen ble opprettet i 1925. Fra Norge deltok Energiforsyningens fellesorganisasjon.

UNIPEDE hadde som formål å arbeide med problemer som forsyningen av elektrisitet står overfor, og utvekslet informasjon mellom medlemmene. Organisasjonen hadde et permanent sekretariat med sete i Paris. 

Navnet er en forkortelse for Union International des Producteurs et Distributeurs d`energie electrique, som på norsk betyr «Internasjonal forening for produsenter og distributører av elektrisk energi».

UNIPEDE og Eurelectric ble i 1999 slått sammen og fortsetter virksomheten under navnet Eurelectric.

## Referanser
Unison

**Unison** er det samme som «enklang». Det brukes om musikk der alle synger eller spiller de samme tonene. 

Det omfatter også slike oktav-forskjeller som beror på stemmenes eller instrumentenes toneleie. For eksempel kvinne og mannsrøst, og fiolin og cello.
Triumph TR5

**Triumph TR5** ble produsert i 13 måneder i 1968–9 av Triumph Motor Company i England.

TR5 lignet veldig på sin forgjenger TR4A. De største forandringene befant seg under karosseriet, og den største endringen var motoren. Motoren var en 2498cm³ rekkesekser med Lucas bensininnsprøytning som utviklet om lag 150hk. I USA ble det montert forgassere pga. strenge utslippskrav, og motoren utviklet da kun 104hk. Modellen for det amerikanske markedet het derfor TR250) Denne motoren satt også i etterfølgeren, TR6. Triumph påsto at toppfarten var 195km/t og at den akselererte 0–80km/t på 6,5 sekunder, men resultatene fra forskjellige tester varierte. Når bilen ble testet i bilblader oppnådde den følgende resultater:

På den tiden var innsprøytning svært uvanlig på landeveisbiler. Triumph annonserte bilen som "Den første britiske landeveisbilen med innsprøytning".

Bilen kunne akselerere 0–100km/t  på kun 8,8 sekunder og hadde en toppfart på 195km/t.

Bilen hadde skivebremser foran, uavhengig fjæring bak og en firetrinns girkasse. Tilgjengelige alternativer var overdrive, eikefelger og targatak (på den tiden kjent som Surrey Top).

Bilen var identisk med TR250 bortsett fra noen få detaljer. TR250 akselererte 0–100 på 10,6 sekunder.

Jeremy Clarkson i BBC-programserien Top Gear hyllet bilen som "beste TR noensinne" og satte den som nr 74 på sin liste over de 100 beste bilene.

Kapasitet:
:Bensintank: 51 liter
:Girkasse: 1,13 liter
Beste akselerasjon:
:30 to 50 mph: 7 s
:40 to 60 mph: 7 s
:60 to 80 mph: 8 s
Kvart mil med stående start: (0,25 miles eller 402m): 16,5s
18. serierunde i Premier League 2007/08

**18. serierunde i Premier League 2007/08** var en serierunde i engelsk herrefotballs Premier League sesong 2007/2008. Serierunden begynte 22. desember kl. 13.45 med Nord-Londonderbyet mellom Arsenal og Tottenham. Videre ble det spilt det seks kamper kl. 16.00. Den 23. desember spilte Manchester United mot Everton kl. 13.00, Newcastle mot Derby kl. 15.00 og Blackburn mot Chelsea kl. 17.10.

## Kampfakta

----

----

----

----

----

----

----

----

----

----

## Eksterne lenker
* Premier League 2007/08: Terminliste og resultater på altomfotball.no
Det nordrussiske lavland

**Det nordrussiske lavland** er et slettelandskap som ligger helt nord i  europeisk Russland. Det er en del av Den østeuropeiske slette.

Lavlandet, som ligger på vest- og østsiden av Timanhøydene, sprer seg ut langs elvene Nordre Dvina, Onega og Mezen i vest og Petsjora i øst. I nord avgrenses det av Barentshavet. I midten deler Timanhøydene, som går i nordvest-sørøstlig retning, det nordrussiske lavland i to deler. I nordøst grenser lavlandet mot Paj-Khoj-fjellene, i øst mot Uralfjellene og i sør mot De nordrussiske høydene. I vest går det over Onega- og Ladogasjøen og til Finskebukta. 

Landskapet i det meget tynt befolkede nordrussiske lavlandet preges av taiga og tundra, så vel som av elvene og de store sjøene på slettene. De største byene er Arkhangelsk og Severodvinsk.

## Se også
*Den østeuropeiske slette

## Referanser
Nils Johan Heatta

**Nils Johan Heatta** (født 1954) er en norsk-samisk journalist, programingeniør og direktør som var ansatt i NRK i over 40 år. Han var direktør for NRK Sami Radio i over 20 år. 

Heatta begynte i NRK i 1974. Han ble reporter i NRK Sami Radio i 1982 og sjef i 1985. I 1992 ble NRK Sami Radio egen divisjon i NRK og Heatta ble dermed direktør for NRKs samedivisjon og en del av toppledelsen i NRK. Fra 2015 arbeidet han som journalist og kommentator frem til han sluttet i 2019. Han har etter det vært instituttleder ved Samisk høgskole i Kautokeino.

Heatta regnes som en av ildsjelene bak den samiske nyhetssendingen *[[Ođđasat]]*, som har gått på både NRK1 og svensk og finsk TV siden 2001.

I 2020 ble han utnevnt som medlem av regjeringens ytringsfrihetskommisjon.

I 1986 ga han ut diktsamlingen *Seavdnjadasa cuovga*.

## Referanser
Triumph TR250

**Triumph TR250** var den amerikanske versjonen av TR5. Den var visuelt identisk med TR5 bortsett fra at den hadde en sølvfarget srtipe over fronten og hadde større blinklys foran. Tekniske forandringer var at den utstyrt med  to Zenith-Stromberg forgassere i stedet for bensininnsprøytningssystemet fra Lucas. Dette førte til at bilen ble billigere og bestod de strenge amerikanske utslippskravene. Ulempen var at den hadde 39 hestkrefter mindre enn den europeiske versjonen.

## Spesifikasjoner
Motor: 2498 cc, sekssylindret i rekke, 74,7 mm boring, 95 mm slaglengde, 8,5:1 kompresjon, 111 hk ved 4500 omdr.
Aksellengde: 2,240 mm

Lengde: 3,902 mm

Bredde: 1,470 mm (4 ft 10 in)

Høyde: 1,170 mm

Kapasitet:
:Bensintank: 61 l
:Girkasse: 1,13 l
Prestasjoner:
:0-100 km/h: 10,6 sekunder
Gravlaks

**Gravlaks** er en nordisk rett bestående av rå laks som har blitt marinert i salt, sukker og dill. Gravlaks serveres ofte som en forrett i tynne skiver enten på brød eller med kokte poteter med gravlakssaus, en dill- og sennepssaus.

I middelalderen ble gravlaks laget av fiskere som saltet laksen og gjæret i tønner, for deretter å grave ned tønnene i sanden om høsten. Ordet gravlaks kommer fra ordene grave/grav og laks, det vil si laks gravd ned i jorda.

I dag brukes sjelden gjæring i produksjonsprosessen. I stedet blir laksen dynket i en tørr marinade bestående av salt, sukker og dill, og lar den ligge i denne i noen dager. Mens laksen ligger slik, forandrer fuktigheten den tørre marinaden slik at den blir en meget konsentrert lake. Denne metoden kan også brukes på andre fete fisker, men laks er den vanligste. Moderne varianter av marinaden kan blant annet inneholde fennikel og Pernod (en alkoholholdig drikk), svart pepper og korianderfrø, eller pepperrot.

Gravlaks som selges i butikker blir noen ganger røykt.

## Referanser


## Se også
* Laks
* Lox
* Røkt laks
* Rakfisk

## Eksterne lenker
* http://www.spise.no/oppskrifter/gravlaks/gravlaks_plug.htm Video hos spise.no
* https://www.khm.uio.no/blogg/mat/olaf-gravlaks-og-de-nedgravde-fisketonnene.html Marianne Vedeler (21. juli 2021). Kulturhistorisk museum. Besøkt 24. august 2024.
Palau de la Virreina

**Palau de la Virreina** (katalansk for *Visedronningas palass*) er en bygning i gata La Rambla i den katalanske byen Barcelona. Bygningen er i fransk barokk stil. Den ble bygd i 1770 og ble tegna av arkitekten Josep Ribes på oppdrag fra visekongen av Peru, Manuel Amat i Junyent. Han hadde blitt enkemann i Peru, og da han vendte tilbake til Barcelona bygde han Palau de la Virreina for å glede sin nye kone.

Bygningen er i dag hovedsete for Barcelonas byråds kulturavdeling, og brukes til kunstutstillinger.

## Referanser


## Eksterne lenker
* Yahoo! Reiser – Palau de la Virreina
Robert Wells

**Robert Henry Arthur Wells** (født 1962) er en svensk komponist og pianist.

## Priser (utvalg)
* 2005 – Edvardpriset  

## Referanser


## Eksterne lenker
* 
* 
* 
*
Richtersveld

**Richtersveld** er en karakteristisk landskapstype i Northern Capeprovinsen i Sør-Afrika. Det er en høytliggende ørken, preget av dype canyons, høye fjelltopper og dramatiske landskap som skifter mellom jevne sandsletter, skarpe fjellformasjoner av vulkansk lava, og fruktbarheten ved Oranjeelven, som danner grensen mot Namibia. 

Her i den tørre Namaqualandregionen er regn sjelden, vann er et knapphetsgode, og bare de mest hardføre livsformene overlever. Temperaturen kan komme opp i over 50°C, og reisende har karakterisert området som et marslandskap. Området, som ved første øyekast kan virke goldt, har imidlertid en rik og variert flora av tilpassede planter. 

Den nordlige delen av Richtersveld ble fredet som nasjonalpark i 1991, etter 18 års forhandlinger med det nomadiske Namaquafolket, som fremdeles driver sine husdyr i området. Nasjonalparken har et areal på 1 624 km². Området sør for nasjonalparken ble i juni 2007 vernet som verdensarvområde, under navnet *Richtersvelds botaniske kulturlandskap*. Verdensarvområdet er et mer uberørt naturområde enn nasjonalparken, ettersom det ikke har vært drevet diamantgruver der.  

Namaquafolket eier området, og står selv for forvaltningen av nasjonalparken, i samarbeid med statlige *South African National Parks *, og verdensarvområdet. I begge områdene praktiseres fremdeles folkets tradisjonelle nomadiske gjeterkultur. Namaquafolket er den eneste gjenlevende representant for KhoiKhoiene, og dette er det eneste området hvor deres kultur har overlevd.

## Fauna
Mens dagtemperaturen kan kommer opp i 50°C om sommeren, er nettene kalde og byr på rikelig med nattedugg. Denne duggen, og fuktigheten fra morgentåken, er viktige faktorer i et unikt økosystem som gir rom for flere arter av krypdyr, fugler og pattedyr. Lokalt kalles denne duggen *Ihuries* eller *Malmokkies*.

Parken har gode muligheter for fuglekikkere, og rommer dyr som rhebok (*Pelea capreolus*), duiker (*Cephalophus*), steenbok (*Raphicerus campestris*), kudu, caracal, og flere apearter.

## Flora
Det er registrert over 650 arter i området, og nasjonalparken roser seg av verdens største variasjon av sukkulentarter, og av å være en fremragende representant for karoo-økosystemet.

Richtersveld er voksested for flere sjeldne planter, og ingen  av dem er endemiske her. Blant de mest kjent er *Halfmensboom* (*Pachypodium namaquanum Welw.*), bokstavelig talt «halv-manns-treet». Navnet kommer at treets likhet med en menneskekropp. Toppen er en klase tykke sammenvokste løv, som kan minne om et hode. Namaquafolket regner trærne som representanter for forfedrene, halvt menneske, halvt plante. Aloe, blant annet *Aloe dichotoma*, vokser også her.

## Eksterne lenker
* 
*  southafrica365.com: ''Richtersveld National Park and the Orange River''
* South African National Parks
Olympiatoppen

**Olympiatoppen** er et organ under Norges idrettsforbund og olympiske og paralympiske komité med ansvar for å utvikle norsk toppidrett. Olympiatoppen ble etablert i 1989.

## Organisasjon

### Sentralt
Olympiatoppen er plassert på Toppidrettssenteret mellom Norges idrettshøgskole og Sognsvann.

Det finnes en egen utviklingsavdeling som arbeider for den tilretteleggingen og den praktiske gjennomføringen for det norske laget ved olympiske leker. I tillegg håndterer de ulike prosjekter som er ment å utvikle organisasjonen.

Olympiatoppen har også en egen forsknings- og utviklingssavdeling. Den har som mål å holde norsk toppidrett i forkant når det gjelder kunnskap og teknologi.

#### Ledere
Olympiatoppens øverste sjef har tittelen toppidrettssjef, og ansettes på åremål for fire år av gangen.

* 1991–2013: Bjørge Stensbøl
* 2010–2013: Jarle Aambø
* 2014–2018: Tore Øvrebø
* 2018–2022: Tore Øvrebø
* 2022–2026: Tore Øvrebø

### Regionale avdelinger
Olympiatoppen har regionale avdelinger med fagressurser som skal bidra til å utvikle toppidretten i Norge. Per 2026 finnes følgende regionale avdelinger: 
*Olympiatoppen Innlandet – holder til ved Høgskolen i Lillehammer
*Olympiatoppen Midt-Norge – ligger i Toppidrettssenteret i Granåsen i Trondheim
*Olympiatoppen Nord – har lokaler ved Alfheim stadion i Tromsø
*Olympiatoppen Sør – holder til i Gimlemoen i Kristiansand
*Olympiatoppen Sørvest-Norge
*Olympiatoppen Vest – holder til i Idrettens Hus ved Brann stadion i Bergen
*Olympiatoppen Østlandet
## Historikk

### Coacher
Et sentralt grep ved Olympiatoppen var ansettelsen av egne trenere – omtalt som *coacher* – for prioriterte idretter, med ansvar for å følge opp idrettene og bidra med faglige innspill, i tett samarbeid med landslagstrenerne i de aktuelle idrettsgrenene. De første *coachene* som ble tilknyttet Olympiatoppen på denne måten var Johan Kaggestad for utholdenhetsidretter, sammen med Atle Kvålsvoll og Roger Gjelsvik, Michael Jørgensen for tekniske idretter og Marit Breivik og Torgeir Bryn for lagidretter. 

## Fysiologiske tester

### Ulike tester
Olympiatoppen tilbyr utføring av tester av spenst, hurtighet og styrke samt av utholdenhet på Toppidrettssenteret. Spensttestene foregår på *Boscomatte*, og tester vertikal spenst. Hurtighetstestene foregår på treningssenterets 40 meters løpebane. Innen muskelstyrke tilbys tester for 1RM (maksimal styrke) og submaksimal styrke i en rekke øvelser.

### Medieoppmerksomhet om testing av fotballspilleres hurtighet
Rundt 2009 ga resultatene av Olympiatoppens testing av fotballspilleres hurtighet en del pressedekning, og førte til diskusjoner om hvem som var Norges raskeste fotballspiller. Ifølge nyhetsoppslagene viste Toppidrettssenterets tester at disse var *Norges raskeste fotballspillere* per 2009:

## Referanser


## Eksterne lenker
* Olympiatoppens nettside
Ommund Vareberg

**Ommund Vareberg** (født 28. november  1979) er en norsk daglig leder og politiker (V). Han var ordfører i Rennesøy kommune i Rogaland fra 2007 til 2011 for Høyre. Vareberg var medlem av Rennesøy kommunestyre 16  år fra 1999 til 2015. I 2020 meldte han overgang fra Høyre til Venstre.

Vareberg har studerte ledelse ved UiT og juss ved UiB. Samt handelshøyskolen BI i Stavanger

Ommund Vareberg er daglig leder i Seabrokers Heavy machinery og har vært det siden 2018.

Han er innehaver og driver også Ørnhaug Besøk og Aktivitetstun på Vestre Åmøy og gården hadde 40.000 besøkende i 2023. 

I 2004 var han deltaker i realityserien *[[Farmen]]*.

Han bor på Vestre Åmøy. 

## Referanser
Kungsbacka kommune

**Kungsbacka kommune** er en kommune i Hallands län i landskapet Halland i Sverige. Kommunens administrasjonssenter ligger i Kungsbacka. 

## Tettsteder
Kungsbacka kommune har 23 tettsteder. I tabellen oppgis antall innbyggere per 31. desember 2010.

**Noter:**
* - Den delen av Billdal som ligger i Kungsbacka kommune. En mindre del ligger i Göteborg kommune.
* - Den delen av Gundal och Högås som ligger i Kungsbacka kommune. Mindre deler ligger i Göteborg kommune og Mölndal kommune.

## Referanser
Der vi engang gikk

***Der vi engang gikk*** (*Där vi en gång gått*) er en roman fra 2006 av den finlandssvenske forfatteren Kjell Westö. Westö fikk Finlandiaprisen for den i 2006. 

Den ble oversatt til norsk av Erik Krogstad og kom ut i 2007 på Pax forlag med ISBN 978 82 530 3054 8 

## Innhold
*Der vi engang gikk* er en kollektivroman fra Helsingfors med handling fra mellomkrigstiden. Den finske borgerkrigen ble utkjempet mellom De røde og De hvite fra 27. januar til 15. mai 1918, og romanen viser bitterheten og mistenksomheten i perioden etterpå. Romanen skildrer krigsredsler, fotballens fremvekst, forbudstid med mye fyll, jazzens inntog i byen, kjærlighet og utroskap, rikdom og fattigdom. 

### Inndeling
Romanen er på nesten 500 sider. Den er delt inn i flere seksjoner:
**Første bok* Den første krigsvinteren kunne Jali Widing ennå høre snøen falle  (1905 &ndash; 1917)
**Andre bok* Balladen om den røde lykten og den svarte skyggen og alt som siden hendte (januar &ndash; mai 1918)
**Tredje bok* Under sommerfugllampene (april &ndash; juli 1922)
**Fjerde bok* Brevene om behovet for vindstille og stjerneklare netter på Nokka og andre steder, om nåden som finnes i snø og om at mennesker gjør seg best i det fremmede (1924 &ndash; 25)
**Femte bok* De to somrene (1926, 1928)
**Sjette bok* Og nye skygger falt over en by som var blitt stein og kav og hunger (1929 &ndash; 1932)
**Syvende bok* Hvor mye koster oss ikke bare å eksistere i verden (1936 &ndash; 1938)
**Epilog* (1940 &ndash; 1944)

## Eksterne lenker
* Anmeldelse i Aftenposten 21. oktober 2007 av Svein Johs Ottesen
* Intervju i Aftenposten 26. oktober 2007 med Kjell Westö i anledning lansering av romanen i Norge
* Anmeldelse i Dagbladet 27. oktober 2007 av Cathrine Krøger
Per Anders Johansen

**Per Anders Johansen** (født 1965) er en norsk journalist. Han var nyhetsredaktør i NRK fra 2004 til 2007, først for NRK Radio og fra 2007 til 2008 for *[[Dagsrevyen]]* og ''Dagsnytts'' hovedsendinger.

Før 2004 var han redaktør for ''Brennpunkt''. Han har tidligere arbeidet som journalist i *[[Aftenposten]]*, *[[Morgenbladet]]* og *[[Dagsnytt]]*, og som redaktør i studentavisa *[[Universitas (avis)|Universitas]]*. I 2008 returnerte han til *Aftenposten*, først som politisk journalist og som Moskva-korrespondent i 2015. I 2024 ble han avisas korrespondent i Ukraina. 

Både som journalist i *Dagsnytt* og *Aftenposten* har han vunnet flere priser for undersøkende journalistikk. Han vant SKUP-prisen i 1993 og har fått flere SKUP-diplomer. Han har også vært styremedlem i SKUP.

Han er sønn til Jahn Otto Johansen, og far til Aftenposten-journalist Gina Grieg Riisnæs.

## Priser
* 1993 (NRK Dagsnytt): SKUP-prisen for den såkalte «Serbia-saken», der han avslørte at norske myndigheter i strid med FN-sanksjoner overførte 25 millioner kroner til et serbisk selskap engasjert i et norsk utviklingsprosjekt i Zambia.
* 1994 (Aftenposten): SKUP-diplom for avsløringer av tvilsom forvaltning av offentlige midler
* 1996 (Aftenposten): SKUP-diplom for artiklene «Palestina-bistanden», «Havets verstinger» og «Våpen-Norge»
* 2013 (Aftenposten): Flaviusprisen for arbeid for økt åpenhet i samfunnet

## Referanser
Mancio Ito

**Mancio Ito** (japansk: 伊東マンショ, *Itō Mansho*; født 1570, død 13. november 1612) var en japansk adelsmann (samurai) og den første offisielle utsending fra Japan til Europa. Han ble senere presteviet i jesuittordenen.

## Liv og virke
### Bakgrunn
Som småbarn kom Mansho Ito med sine foreldre til Funai (nå Oita), der han ble døpt. Han studerte ved gutteseminaret i Harima, som stod under jesuittenes ledelse. Der lærte han seg latin, noe som han senere skulle få god bruk for under sin sendeferd til Europa.

### Sendemann
Idéen om en offisiell japansk sendeferd til Europa hadde sin opprinnelse hos jesuitten Alessandro Valignano, og ble støttet økonomisk av de tre kirishitan-kristne daimyoene Omura Sumitada (1532–1587), Otomo Sorin (1530–1587) og Arima Harunobu (1567–1612).

Ito ble utvalgt til å fungere som talsmann for sendeferden. Otomo Sorin, som iverksatte utsendelsen, var daimyo over Bungoprovinsen på Kyūshū og en nær slektning av Mancios far, Shurinosuke Ito.  Den 20. februar 1582 forlot Ito Nagasaki i følge med tre andre adelsmenn:
* Miguel Chijiwa (千々石ミゲル *Chijiwa Migeru*)
* Julião Nakaura (中浦ジュリアン *Nakaura Jurian*)
* Martinão Hara (原マルチノ *Hara Maruchino*)

I sitt følge hadde de med seg to tjenere samt deres lærer og oversetter Diego de Mesquita, i tillegg til deres mentor og læremester Alessandro Valignano. Pater Valignano fulgte imidlertid følget bare så langt som til Goa i India, hvor han skulle gå over i en ny stilling. På sin reise til Lisboa, som de ankom i august 1584, tilbragte de ni måneder på å besøke Macao i Kina samt Cochin og Goa i India. 

Etter ankomsten til Lisboa dro ambassadørene videre til Roma, som var reisens hovedmål. I Roma ble Ito utnevnt til æresborger og tatt inn i de europeiske adelsrekker med tittelen *cavaliere di Speron d’oro* (*[[Den gylne spores orden|ridder av den gylne spore]]*). I løpet av sitt opphold i Europa møtte de blant annet kong Filip II av Spania, storhertugen av Toscana, Francesco I de' Medici, pave Gregor XIII og hans etterfølger pave Sixtus V.

Ambassadørene kom tilbake til Japan den 21. juli 1590. I løpet av sine åtte år lange reise hadde de hatt instrukser om å skrive ned notater. Disse notatene dannet basisen for *De Missione Legatorum Iaponensium ad Romanam Curiam* ("Vedrørende de japanske legaters misjon til den romerske kurie"), et Macao-basert skriftstykke av jesuitten Duarte de Sande utgitt 1590.

De fire japanske legatene til Europa ble i etterkant av sin hjemkomst i 1590 vigslet av Alessandro Valignano som de første japanske jesuittprester.

## Se også
*Hasekura Tsunenaga, en annen tidlig japansk emissær til Europa i 1615.

## Kilder
**The Christian Century in Japan 1549-1650* C.R. Boxer, ISBN 1-85754-035-2
**Biographical Dictionary of Japanese History* Iwao, Seiichi (Tokyo 1978)
Austråttmadonnaen

**Austråttmadonnaen** er en treskulptur av Maria og Jesus, som finnes i Austrått borgkapell i Austråttborgen, Ørland.

Madonnaen er en av fire skulpturer i kapellet som skriver seg fra perioden 1220-1260, og som enten er importert fra Nord-England, eller er skåret i Trondheim av en engelsk håndverker. Den håndverksfaglige kvaliteten er påtagelig, begge personene er lange og tynne, og klærne de har på seg, ligger tett til kroppen. Skulpturen har vært malt, og spor etter fargene kan fortsatt skjelnes.

Austråttmadonnaen var en av de 7 (av i alt 10) skulpturer fra middelalderen som ble reddet ut av kapell under brannen i november 1916. 

## Referanser
Laholm kommune

**Laholm kommune** er en kommune i Hallands län i landskapet Halland i Sverige. Kommunen har grenser til nabokommunene Halmstad i Hallands län, i øst til Ljungby og Markaryd i Kronobergs län og i sør til Örkelljunga, Ängelholm og Båstad i Skåne län. Kommunens administrasjonssenter ligger i Laholm. 

## Geografi
Småkupert landskap, barskog og myrer i nord og øst, slettelandskap i vest. I sør utgjør høydedraget Hallandsås grensa mellom landskapene Halland og Skåne. Landskapet Hallands høyeste punkt, Högalteknall (226 moh) ligger her. Den langgrunne Laholmsbukten mot Kattegat preges av sandstrender og sandyner, og Sveriges lengste sandstrand med ei lengde på 12 kilometer ligger i kommunen. Skummeslövsstrand og Mellbystrand er kjente badebyer. Sør-Sveriges lengste elv, Lagan, renner gjennom kommunen og munner ut i Kattegat ved Mellbystrand. Flere kraftverk i Lagan ligger innenfor kommunegrensene. 

## Kommunikasjoner
E6/E20 og Riksväg 24 går gjennom kommunen. Laholm er knytta til det svenske jernbanenettet gjennom Västkustbanan. Markarydsbanan mellom Hässleholm og Halmstad går også gjennom kommunen, men pr 2012 er det ingen persontrafikk på denne banen. Det fins imidlertid planer om å gjenåpne persontrafikken, med stopp i Veinge og Knäred.

## Tettsteder
Laholm kommune har fjorten tettsteder.
I tabellen oppgis antall innbyggere per 31. desember 2010.

## Referanser


## Eksterne lenker
* 
* Offisiell hjemmeside for Laholm kommune
Vatneleiren

**Vatneleiren** er en militærleir ved Vatne i Sandnes, bygget av den tyske hæren under andre verdenskrig. De sentrale deler av leirområdet er fredet ved forskrft. 

Sommeren 1945 ble leiren brukt som samlingsleir for russiske krigsfanger i Stavanger-området.  Deretter ble den brukt til forskjellige formål av den norske hæren, og er nå hovedkvarter for Agder og Rogaland Heimevernsdistrikt 08.

I tilknytning til leiren ligger Vatneleiren kapell og skytebaner på Vatne og Svartemyr som er hovedøvingsbaner for forsvar og politi i Rogaland.

Hærens transportkorps skole- og øvingsavdeling (HTKSØ) var rekruttskole for transport og militærpolitiet samt befalsutdannelse. Avdelingen var lokalisert i Vatneleiren til den ble nedlagt og flyttet til Sessvollmoen våren 1996. Svartemyr hadde eget jernbanespor til øvingsformål, deler av dette og en gml. tysk jernbanevogn ble i 1996 flyttet og er bevart på Figgjo. I 1997 kjøpte Sandnes kommune 70 dekar av leiren. Dette området kalles Bulega og er hovedkontor og base for kommunens tekniske utføringsenheter, fra 2008 samlet under Sandnes Bydrift.

Vatneleiren, etablert i mai 1940 av tyske okkupasjonsstyrker på gården til Ola Østråt, ble strategisk plassert for å forsvare Forus-Sola. Leiren tjente tysk feltartilleri, inkluderte mannskapsbrakker, stall for hester, og annen infrastruktur. Anleggsarbeidet involverte norske og tyske bidrag. Leiren ble brukt til tyske militærøvelser under krigen, med skyteøvelser og relativ beskyttelse mot flyangrep.

Etter krigen ble det også tildeling av medaljer på Vatne den 24. aug1946

## Referanser


## Eksterne lenker
* Vatneleiren 1940 - 1996 nb.no
*
Varberg kommune

**Varberg kommune** er en kommune i Hallands län i landskapet Halland i Sverige. Kommunens administrasjonssenter ligger i Varberg. 

## Tettsteder
Varberg kommune har 16 tettsteder. I tabellen oppgis antall innbyggere per 31. desember 2010.

## Politikk
Kommunen styres av de borgerlige.

## Vennskapsbyer

*  Nystad, Finland
*  Sandefjord, Norge
*  Haderslev, Danmark
*  Tartumaa, Estland
*  Karlovy Vary, Tsjekkia

## Referanser


## Eksterne lenker
*
Test Nasjonen

***Test Nasjonen*** er et norsk gameshow på to programmer ledet av Hilde Hummelvoll og Ivar Dyrhaug som ble sendt på NRK1 høsten 2003 og høsten 2004. Hensikten var å teste IQen til ulike grupper i Norge. Testen foregikk direkte blant dem som var publikummere i studio, i tillegg kunne alle delta, enten via telefon eller internett. De som deltok i studio i 2004 var invitert som tilhørende 6 ulike grupper: Realitydeltagere, finansfolk, svensker, kroppsbyggere, journalister og sekretærer. Programmene gikk på lørdager.

Eksperter i studio i 2003 var professor Jon Martin Sundet og psykolog Dag Barlaug, og i 2004 professor Jon Martin Sundet og psykolog Andreas Løes Narum.

2003-versjonen ble sett av 1,03 millioner. I snitt hadde programmet en markedsandel på 70,1 prosent. 2004-utgaven hadde tilsvarende seertall.

Under sendingen i 2004 skjedde det en feil hos programvareleverandøren i Nederland som gjorde at en betydelig andel av de som tok testen hjemmefra fikk altfor lav iq-score. 

## Oppfølger
Programmet ble i 2006 etterfulgt av *[[Test kjærligheten]]*.

## Referanser
Karl Völker

**Karl Völker** (født 17. oktober 1889, død 28. desember 1962) var en tysk arkitekt, billedhogger og maler tilknyttet Die Neue Sachlichkeit-bevegelsen i tysk kunst.

Han ble født i Halle i Sachsen-Anhalt, der han også gikk sin læretid som husmaler hos familien før han flyttet til Dresden for å gå kunst- og håndverksskolen der (1912–1913).

Medlem av berlinergruppen Rote Gruppe i 1924, og bidragsyter til tidsskriftet *Das Wort*. Hans tidlige malerier slik som «Industriebild» fra 1924 var klart konstruktivistisk i stilen.

Han arbeidet også som arkitekt, med vekt på sosial boligbygging, inntil han ble erklært entartet som kunstner i 1933. (1 bilde registrert beslaglagt.  Han fikk imidlertid fortsette som rekonstruktiv arkitekt i krigsårene.

Etter tjeneste i militæret en del av perioden, gjenopptok han arbeidet som arkitekt og maler. Han døde i Halle i 1962.

## Referanser

## Kildelitteratur
* Michalski, Sergiusz (1994). *New Objectivity*. Köln: Benedikt Taschen. ISBN 3-8228-9650-0
* Schmied, Wieland (1978). *Neue Sachlichkeit and German Realism of the Twenties*. London: Arts Council of Great Britain. ISBN 0-7287-0184-7
Rødøy kommunestyre 1968−1971

**Rødøy kommunestyre 1968−1971** er en oversikt over representanter i Rødøy kommunestyre etter kommunestyrevalget i 1967.

Det ordinære valget ble avholdt den 25. september 1967. I kjølvannet av 2 skriftlige klager, ble det imidlertid omvalg den 22. november 1967. 

Den første skriftlige klagen angikk en syk kvinne som hadde avgitt stemme i sitt hjem ved at lensmannen hadde avhentet denne, og at en tysk kvinnelig statsborger hadde avgitt stemme. Den andre klagen gikk ut på at en velger fikk utlevert en valgkonvolutt, forsvant fra valglokalet, for deretter å komme tilbake.

Omvalget fikk ingen betydning for partienes mandatfordeling, men har ført til at det i offentlige publikasjoner oppstod to avvikende resultater. Statistisk årbok for 1968 gjengir f.eks. resultatene fra det første, forkastede, valget.

## Kommunestyrevalg
### Kommunestyrevalget 1967 (25. september)

### Kommunestyrevalget 1967 (omvalget 22. november)

Hans Aakre (Kristelig Folkeparti) ble valgt til ny ordfører, mens Kåre Storeng fra Det norske Arbeiderparti ble valgt til varaordfører på kommunestyrets konstituerende møte den 29. desember 1967.

Kolonne nr 2 i tabellene nedenfor viser representantenes plasser på de respektive valglistene, og de endringer som oppstod etter eventuelle kummuleringer, mens kolonne nr 5 viser antall stemmer de enkelte representanter fikk.

### [[Det norske Arbeiderparti]] (8 representanter)

### [[Venstre]] (6 representanter)

### [[Kristelig Folkeparti]] (4 representanter)

### Sør-bygdas Samlingsliste (3 representanter)

## Kilder
*Arkivet, Rødøy kommune
*Norges offisielle statistikk XII 235: *Statistisk årbok 1968*, utgitt av Statistisk sentralbyrå, Oslo, i kommisjon hos H.Aschehoug & Co., 1968
Braatø-pram

**Braatø-prammen** er en av de mange variantene av båttypen pram i Norge. Braatø-prammen bygges av Braatø Trebåtbyggeri i Kragerø, derav også navnet.

Dette er en lettrodd robåt med gode sjøegenskaper, og er bygd opp av fire bordganger pluss bunnbord i furu på eikespant med kobbernagler og syrefaste skruer.

Braatø-prammen er egentlig en Kragerøpram, men er mer tilpasset dagens krav. Den kan bygges i ulike størrelser fra 3,5 til 5 meter i lengde og 1,35 meter i bredde. Små forskjeller skiller de to nesten like prammene fra hverandre, spesielt esingen langs prammen.

## Eksterne lenker
* Braatø-prammen
Plaça de Toros Monumental

**Plaça de Toros Monumental** var en arena for tyrefekting i den katalanske byen Barcelona. Den ligger ved krysset Gran Via / Carrer Marina i distriktet Eixample.

Arenaen ble innviet den 12. april 1914 under navnet «El Sport». Den ble omdøpt til Monumental to år seinere. Monumental var den siste tyrefektingsarenaen av tre i Barcelona.

Etter en folkeavstemning vedtok det Katalanske parlamentet å forby tyrefekting 28. juli 2010. Den siste tyrefektingen på Monumental ble arrangert i 2011.

Arenaen brukes for tiden til musikkarrangementer, sportsbegivenheter, sirkusforestillinger og et tyrefektingsmuseum.

## Referanser


## Eksterne lenker
* Monumental Club
Janet Cooke

**Janet Cooke** (født 23. juli 1954 i Ohio) er en amerikansk journalist som arbeidet for *[[The Washington Post]].* Hun ble kjent da hun i 1981 vant Pulitzerprisen for en historie som siden skulle vise seg å være fabrikkert. Saken hun skrev, «Jimmy’s World», omtalte en åtte år gammel heroinavhengig gutt. I 1981 vant hun Pulitzerprisen for artikkelen. Etter avsløringen av at historien var fabrikkert, sa hun opp stillingen og leverte tilbake prisen.

I 2020 kom boka med et omfangsrikt portrettintervju av henne, *Janet's World - The Inside Story of Washington Post Pulitzer Fabulist Janet Cooke,* av Mike Sager.

## Referanser
Hjertingpram

**Hjertingpram** er en relativ «ny» dansk båttype fra den siste halvdelen av 1800-tallet basert på den nordamerikanske dory, en flatbunnet fiskebåt fra torskefisket på fiskebankene rundt Newfoundland. Den ble populær på Vesterhavskysten hvor det er langgrunne sandstrender og store områder med grunn dybde med til dels røft væromslag.

## Vesterhavskysten
Jylland har en langstrakte kyststrekning mot den værbitte Nordsjøen der de geografiske forholdene er barske med langgrunne sandstrender som ligger åpne mot havet med jevn tiltagende dybde, sterk strøm og store lukkede sjøområder som Ringkøbing Fjord og Fanø bugt. Flere steder har langstrakte rev som en båt kan grunnstøtte på.

Manglende ressurser, dårlig avsetningsforhold omkring de få inntektskildene som fiskeriet hadde og knapphet på penger, avverget innføringen av nyere fiskebåter på slutten av 1800-tallet. Inn på 1900-tallet var ulike båttyper tatt i bruk, det eneste felles for dem var at de var billige og enkle.

## Hjertingprammen
Hjertingprammen var opprinnelig en dory tilpasset de lokale forholdene av båtbygger Kristian Thomsen som hadde sett disse båtene på Newfoundland og lært seg hvordan å bygge nye båter basert på denne båttypen. De ble videreført av båtbyggeren A. L. Jensen etter 1898 som sammen med sine sønner bygget et stort antall prammer.

De er lett gjenkjennelige med det karakteristiske smale og dype akterspeilet samt en spiss forstavn og klinkbygde sider holdt oppe med kraftige kneer forbindet til spantene på en kravellbygd bunn. De har et spring i skroget og har påmonterte stevnror samt et senkesverd som forminsket avdriften under seilas. Forut er en mast satt gjennom den forreste toften med et luggerseil med to stenger.

Den kunne håndtere hard sjø med få problemer og er meget lett å rigge til og seile med for to personer om bord. Den er fremdeles i produksjon, men i glassfiber.

## Litteratur
* Christian Nielsen: *Danske bådtyper* 2005 ISBN 87-90374-30-4

## Eksterne lenker
* Bilde av Hjertingprammen
Gauhati Zoo

**Gauhati Zoo** er en dyrepark i India. 

Den 19. desember 2007 ble en 50-år gammel mann, *Jayaprakash Bezbaruah*, drept av to tigre når han skulle ta et nærbilde av dyrene. Tigrene fikk tak i armen som han stakk innenfor buret og rev den løs ved skulderen. Bezbaruah ble umiddelbart fraktet til et sykehus, men døde som følge av blodtap.
Rógvi Jacobsen

**Rógvi Jacobsen** (født 5. mars 1979 i Klaksvík) er en færøysk fotballspiller som for øyeblikket spiller for ÍF Fuglafjørður. Han spiller også for landslaget til Færøyene.

Han signerte to-årskontrakt med Hødd 17. desember 2007. Han var på den tiden også i søkelyset av Lincoln FC i England og skulle også på prøvespill i en Serie B-klubb i Italia. Men han valgte å fortsette å spille i den norske klubben, mye på grunn av sin alder.

Han har tidligere spilt for HB Tórshavn og hatt et kort opphold i den danske klubben SønderjyskE.

Jacobsen har spilt 47 kamper for Færøyenes landslag. Han har også skåret ti mål, som er rekord for det landslaget. Han er kjent for å ha skåret to ganger mot den italienske landslagsmålvakten Gianluigi Buffon, som blir ansett som verdens beste målvakt. 
## Referanser


## Eksterne lenker
*